ddrg/super_eurlex huggingface dataset:
DA Den Europæiske Unions Tidende CE 88/506

(2004/C 88 E/0517)

SKRIFTLIG FORESPØRGSEL E-0500/04

af Salvador Garriga Polledo (PPE-DE) til Kommissionen

(23. februar 2004)

Om: Beskyttelse af den arabiske kvindes værdighed

Sheik Abdul-Aziz al Sheij, der er en saudi-arabiske stormufti, fordømte for nylig Saudi-Arabiens førende forretningskvinde, Lubna al Olayan, fordi hun i byen Jeddah havde dristet sig til at holde en forelæsning for et mandligt publikum uden at bære slør. Sheikens reaktion har overrasket i offentligheden i Den Europæiske Union.

Al Olayan, der deltog i et økonomisk forum, blev af stormuftien advaret om de alvorlige konsekvenser, som hendes skændige opførsel kan få.

I en verden, der er så tæt forbundet som vores, er her en person, der fortsætter en utrættelig kamp for at få anerkendt kvindens medfødte menneskelige værdighed på lige fod med manden. Afføder stormuftiens fordømmelse da ikke i lyset heraf en særlig reaktion fra Europa-Kommissionen?

Svar afgivet på Kommissionens vegne af Christopher Patten

(23. marts 2004)

Kommissionen deler det ærede medlems synspunkter om betydningen af at sikre kvindernes grundlæggende menneskerettigheder og især overholdelsen af princippet om ligestilling og ligebehandling overalt i verden.

Som det ærede medlem ved, er kvindernes situation speciel i Saudi-Arabien. Som Lubna Al Olayan-sagen viser, foregår der i øjeblikket i landet en større debat om kvindernes rettigheder og rolle i samfundet. Presserapporter har givetvis bidraget til at skærpe den europæiske opmærksomhed om spørgsmålet og dermed til en positiv udvikling. Kommissionen mener, at det er vigtigt fortsat nøje at følge de indenlandske debatter og de spirende reformer i Saudi-Arabien og visse andre lande i området og på den måde være med til at fremme menneskerettighederne og særlig kvindernes rettigheder som universelle og udelelige. Kommissionen vil fortsætte hermed gennem den delegation, den netop har åbnet i Riyadh.

Kommissionen fører desuden i øjeblikket forhandlinger med landene i Golfsamarbejdsrådet (GCC) om en frihandelsaftale, som vil omfatte en menneskerettighedsbestemmelse som et væsentligt element og et grundlag for at tilskynde regeringerne til at sikre, at menneskerettighederne fremmes og overholdes. Menneskerettighederne er i øvrigt også en vigtig komponent i EU's politiske dialog med GCC, både på minister- og direktørniveau. I den forbindelse er EU's bekymring over kvindernes særlige situation i området til stadighed blevet bragt på bane. Kommissionen vil ikke tøve med at rejse dette spørgsmål igen ved fremtidige lejligheder.
DA Den Europæiske Unions Tidende CE 84/426

(2004/C 84 E/0496)

SKRIFTLIG FORESPØRGSEL E-0535/04

af Avril Doyle (PPE-DE) til Kommissionen

(24. februar 2004)

Om: Anerkendelse af handicapstatus i Den Europæiske Union

Med henblik på at fremme den frie bevægelse af personer med handicap som for eksempel blindhed kan Kommissionen redegøre for, hvordan situationen er vedrørende anerkendelse af blindhed og anden form for handicapcertificering fra en medlemsstat i andre dele af Fællesskabeet?

Hvilke skridt tages der henimod indførelse af harmoniseringskriterier, certificering og kategorisering af handicap for at gøre det muligt for borgere, der bevæger sig mellem medlemsstaterne, at være berettiget til den samme sundheds- og sociale velfærdsstatus overalt i EU uden at skulle igennem yderligere undersøgelser?

Svar afgivet på Kommissionens vegne af Stavros Dimas

(1. april 2004)

Definitionen af handicap og bestemmelserne om vurdering og certificering (handicapkort) fastsættes på nationalt plan. Situationen vanskeliggøres af, at der ofte findes flere definitioner på nationalt plan alt efter den sammenhæng, hvori definitionen bruges. Der eksisterer ikke en generel gensidig anerkendelse af certificering/handicapkort eller en bestemt handicapstatus, som giver indehaverne ret til forskellige begunstigelser i andre medlemsstater end den, hvor kortet er udstedt.

Det skal dog bemærkes, at et dokument udstedt i en anden medlemsstat til den enkeltes personlige brug evt. vil blive anerkendt (adgang til specialfaciliteter, rabat på rejser eller entré til kulturseværdigheder osv.). For så vidt angår den frivillige ordning med blå parkeringskort, som Kommissionen i sin tid tog initiativ til, og som betyder, at visse personer i henhold til nationale regler har ret til at benytte særligt indrettede parkeringspladser, eksisterer der — i dette tilfælde — en generel gensidig anerkendelse af de blå parkeringskort, der udstedes i én medlemsstat og bruges i en anden.

Kommissionen har for nylig bestilt og offentliggjort en komparativ undersøgelse af, hvordan handicap defineres i Europa (»Definitions of Disability in Europe: A comparative Analysis« (1)). Resultaterne vil blive forelagt medlemsstaterne til drøftelse på et kommende møde i Den Højtstående Gruppe vedrørende Lige Muligheder for Handicappede.

(1) Undersøgelsen kan downloades fra følgende websted:

http://europa.eu.int/comm/employment_social/index/7002_en.html
1.

Kommissionen deler fuldt ud det ærede medlems bekymring over de problemer, som forårsages af alkohol og navnlig af salget af alkoholholdige sodavand til unge mennesker. Efter Kommissionens mening pådrager alkoholproducenterne sig et betydeligt ansvar i forbindelse med udvikling, markedsføring og salg af deres produkter, hvilket navnlig gælder tiltag, der har børn og unge som målgruppe. På mødet den 5. juni 2001 vedtog Rådet henstilling 2001/458/EF (2) om unge menneskers, især børns og helt unges, alkoholforbrug. Som led i udarbejdelsen af et forslag til dette dokument iværksatte Kommissionen en række undersøgelser af forbruget af alkoholholdige sodavand. Undersøgelserne viste, at der var stigende problemer med fuldskab og såkaldt binge drinking (stor mængde alkohol indtaget på én gang) blandt teenagere og helt unge i EU. Det var tydeligt, at forbruget af alkoholholdige sodavand blandt unge mennesker hverken kunne undersøges helt adskilt fra forbruget af andre alkoholholdige drikkevarer eller adskilt fra de problemer, der skyldes upassende alkoholindtagelse i samfundet i det hele taget. Mange undersøgelser har vist, at en lav debutalder og avancerede drikkevaner i en ung alder giver en øget risiko for senere at få alkoholproblemer.
DA Den Europæiske Unions Tidende CE 84/929

(2004/C 84 E/1026)

SKRIFTLIG FORESPØRGSEL E-1011/04

af Olivier Dupuis (NI) til Kommissionen

(1. april 2004)

Om: Den meget alvorlige situation for menneskerettighederne i Vietnam og Laos

Europa-Parlamentet vedtog den 10. februar 2004 en beslutning om EU's rettigheder, prioriteter og henstillinger med henblik på den 60. samling i FN's Menneskerettighedskommission (P5_TA-PROV(2004)0079). Parlamentet understreger i denne beslutning den alvorlige situation i forskellige lande i verden og opfordrer Kommissionen og Rådet til at tage flere spørgsmål vedrørende dette emne under behandling.

Hvilke initiativer har Kommissionen taget, og hvilke initiativer agter den at tage, i forbindelse med FN's 60. Menneskerettighedskommission med henblik på, at FN adresserer problemet med den meget alvorlige situation for de grundlæggende rettigheder i Vietnam og Laos på en hensigtsmæssig måde? Har Kommissionen allerede fremlagt et resolutionsforslag for medlemsstaterne og kandidatlandene om den meget alvorlige situation for menneskerettighederne i Vietnam og Laos? Har Kommissionen til hensigt at koordinere EU's eventuelle initiativer vedrørende disse to lande med de initiativer, som træffes af andre lande, herunder navnlig USA, Japan, Australien og Canada?

Svar afgivet på Kommissionens vegne af Christopher Patten

(30. april 2004)

EU er en af de mest aktive deltagere i Menneskerettighedskommissionen og har påtaget sig ansvaret for en lang række landespecifikke og tematiske initiativer. Rådet (almindelige anliggender og eksterne forbindelser) anfører i sine konklusioner af 23. marts 2004 en vejledende liste over de initiativer, der vil blive iværksat i 2004. Laos og Vietnam figurerer ikke på denne liste, og EU er ikke nået til enighed om at følge op på beslutningerne vedrørende disse to lande.

Europa-Parlamentets beslutning om den 60. Menneskerettighedskommission blev taget i betragtning under EU's drøftelser om initiativer i Menneskerettighedskommissionens regi, men det er umuligt for EU at fremlægge udkast til resolutioner om samtlige alvorlige situationer. Hvis indsatsen i Menneskerettighedskommissionen skal være effektiv, må EU koncentrere sig om at sikre støtten til et begrænset antal initiativer ikke mindst ved at udøve ihærdig lobbyvirksomhed.

EU har som observatør i Menneskerettighedskommissionen fremsat en erklæring under punkt 19 om tekniske samarbejdsaktiviteter, men har ikke mulighed for at planlægge eller udarbejde landespecifikke eller tematiske resolutioner.

Menneskerettighedsspørgsmål i Vietnam og Laos bringes jævnligt op som led i de politiske dialoger og dialoger om menneskerettigheder, som EU fører med disse lande.
DA Den Europæiske Unions Tidende CE 84/437

(2004/C 84 E/0509)

SKRIFTLIG FORESPØRGSEL E-0625/04

af Mario Borghezio (NI) til Kommissionen

(1. marts 2004)

Om: Den franske stats eventuelle forbud mod Jean-Marie Le Pens kandidatur — alvorlig krænkelse af artikel 6 i EU-traktaten

Det forhenværende medlem af Europa-Parlamentet Jean-Marie Le Pens kandidatur til de forestående lokalvalg i Frankrig i regionen Provence-Alpes-Côte d'Azur bliver tilsyneladende standset af påståede administrative årsager, der virker spidsfindige og redskabsagtige ikke mindst i lyset af, at samme politiker

— som efter Jacques Chirac er den politiker, der fik flest stemmer ved det seneste præsidentvalg i Frankrig

— allerede på et tidligere tidspunkt kunne have stillet op efter reglerne og kunne blive valgt til regionalt rådsmedlem i denne region.

Mener Kommissionen, at den eventuelle udelukkelse — på grund af spidsfindige formaliteter og skjulte dagsordener — af højrefløjens leder, Jean-Marie Le Pen, er en alvorlig krænkelse af princippet om politisk frihed, der er et af Unionens bærende principper, og i strid med de garantier, som er fastsat i den europæiske konvention til beskyttelse af menneskerettigheder og grundlæggende frihedsrettigheder, herunder civile og politiske rettigheder, der i et demokratisk samfund bør sikres til borgernes beskyttelse?

Mener Kommissionen ikke, at der i dette tilfælde vil være tale om, at de franske myndigheder begår en klar og åbenlys krænkelse af artikel 6 i EU-traktaten til beskyttelse af de ovennævnte principper og især af stk. 1 og 2?

Svar afgivet på Kommissionens vegne af António Vitorino

(22. marts 2004)

I henhold til EF-traktaten og traktaten om Den Europæiske Union har Kommissionen ingen generel kompetence med hensyn til grundlæggende rettigheder. Den kan kun gribe ind, når der er tale om en krænkelse af grundlæggende rettigheder i forbindelse med anvendelsen af fællesskabsretten.

Da der ikke er tale om noget element af fællesskabsretten, er Kommissionen ikke kompetent til at besvare det ærede medlems spørgsmål.
DA Den Europæiske Unions Tidende CE 84/773

(2004/C 84 E/0869)

SKRIFTLIG FORESPØRGSEL E-0328/04

af Marco Cappato (NI), Maurizio Turco (NI),

Marco Pannella (NI), Gianfranco Dell'Alba (NI),

Benedetto Della Vedova (NI), Olivier Dupuis (NI)

og Emma Bonino (NI) til Kommissionen

(10. februar 2004)

Om: Den kinesiske nytårsparade i Paris

I anledning af den kinesiske nytårsparade i Paris den 24. januar 2004 afslog byens borgmester og politimesteren at tillade den franske Falun Gong-forening at deltage i paraden.

Den franske Falun Gong-forening anmodede om at deltage i paraden med fremvisning af løvedansen, kinesiske trommeslagere, traditionel dans og dekorerede fladvogne. Mindre end en uge før optoget afviste bystyret ansøgningen på grund af administrative problemer i forbindelse med registreringsdatoen. Sandheden er, at dokumenterne blev indsendt i god tid i oktober. Ydermere fik den franske Falun Gong-forening ikke tilladelse til de andre aktiviteter under festlighederne, den havde ansøgt om, som f.eks. opvisning i de traditionelle falun-gong-øvelser og uddeling af oplysninger.

Det ser ud til, at den kinesiske ambassade truede med at annullere alle festlighederne, hvis Paris tillod Falun Gong at deltage. Andre ikke-officielle repræsentanter, som de kinesiske myndigheder havde undertrykt, er også stødt ind i lignende hindringer.

Er Kommissionen klar over, hvad der rent faktisk skete i Paris i sidste uge?

Hvad agter Kommissionen at gøre for undgå, at lignende tilfælde igen forekommer på EU's område?

Agter Kommissionen at tale med den franske regering, Paris bystyre og de kinesiske ambassadører i Frankrig og EU for at minde dem om, at udtryksfriheden og retten til at demonstrere er grundlæggende menneskerettigheder, der klart er beskyttet i henhold til EU-traktatens artikel 6?

Svar afgivet på Kommissionens vegne af António Vitorino

(6. april 2004)

Ifølge bestemmelserne i EF-traktaten og traktaten om Den Europæiske Union har Fællesskabet ingen generelle beføjelser i spørgsmål om de grundlæggende menneskerettigheder. Kommissionen kan kun gribe ind, hvis der er tale om en overtrædelse af disse rettigheder inden for rammerne af fællesskabsretten, hvilket ikke er tilfældet i de forhold, der omtales af de ærede medlemmer.

Kommissionen gør opmærksom på, at den inden for rammerne af dialogen mellem EU og Kina om menneskerettigheder og senest ved mødet i Dublin den 26. og 27. februar 2004 regelmæssigt tager situationen op for medlemmer af Falun Gong, hvis grundlæggende menneskerettigheder krænkes som følge af deres medlemskab af denne organisation.
DA Den Europæiske Unions Tidende CE 84/924

(2004/C 84 E/1021)

SKRIFTLIG FORESPØRGSEL E-0960/04

af Jules Maaten (ELDR) til Kommissionen

(29. marts 2004)

Om: Sprogdiskriminering i ansættelsesprocedurerne i de europæiske institutioner

1. Har Kommissionen kendskab til, at der i 2 003 blev opslået flere end 700 stillinger af europæiske kontorer for teknisk bistand, ikke-statslige organisationer, agenturer, som finansieres af Kommissionen og privatselskaber, som kun var forbeholdt »native English speakers« og kandidater med »English mother tongue«?

2. Mener Kommissionen også, at der her er tale om en klar forskelsbehandling af mennesker, som har et »fremragende« eller »meget godt« kendskab til det engelske sprog, men som ikke er »native speakers«?

3. Mener Kommissionen også, at det for kandidater, som ikke har engelsk som modersmål, herved gøres vanskeligere at få ansættelse i de europæiske institutioner?

4. Er Kommissionen rede til at træffe foranstaltninger til at bekæmpe denne forskelsbehandling, som også holdes i live af Kommissionen?

Svar afgivet på Kommissionens vegne af Stavros Dimas

(30. april 2004)

Angående spørgsmålet om stillinger opslået af europæiske kontorer for teknisk bistand, ikke-statslige organisationer, agenturer, som finansieres af Kommissionen, og private selskaber henvises det ærede medlem til Kommissionens samlede svar på skriftlig forespørgsel E-0046/04 og E-0086/04 stillet af Dhaene og andre (1).

For så vidt angår ansættelse i EU's institutioner er de sprogkrav, der gælder i udvælgelsesprocedurerne til EU-institutionerne, fastlagt i tjenestemandsvedtægten. Meddelelser om generelle udvælgelsesprøver og stillingsopslag indeholder aldrig bestemmelser om, at kun kandidater med et bestemt modersmål kan søge. I nogle udvælgelsesprøver, f.eks. udvælgelsesprøver for sprogmedarbejdere, kan der stilles særlige krav til sprogkundskaber, men det er aldrig et krav, at kandidaterne skal have et bestemt sprog som modersmål.

(1) Se side 301.
1.

Kommissionen er ikke bekendt med den konkrete situation, der er beskrevet i det ærede medlems spørgsmål. Det er imidlertid Kommissionens opfattelse, at cigaretter, der importeres til EU på denne måde af privatpersoner, ikke kan anses for at være småforsendelser uden erhvervsmæssig karakter, da der altid ligger en kommerciel transaktion til grund for forsendelsen. Disse forsendelser kan derfor ikke drage fordel af fritagelsen i forbindelse med import af småforsendelser af varer uden erhvervsmæssig karakter, da de ikke opfylder EU-lovgivningens betingelser i artikel 29 til 31 i Rådets forordning (EØF) nr. 918/83 (1) for så vidt angår told og i Rådets direktiv 78/1035/EØF (2) for så vidt angår moms og punktafgifter. Under alle omstændigheder er disse fritagelser for cigaretters vedkommende begrænset til 50 styk pr. forsendelse. Endvidere kan medlemsstaterne begrænse denne mængde eller endda helt fjerne moms- og punktafgiftsfritagelsen for tobaksvarer.
DA Den Europæiske Unions Tidende CE 78/938

(2004/C 78 E/0992)

SKRIFTLIG FORESPØRGSEL E-0178/04

af Alexandros Alavanos (GUE/NGL) til Kommissionen

(29. januar 2004)

Om: Finansiering fra Kultur 2000-programmet til bevarelse af kulturskattene i Ajia Sofia

I sit svar på min forespørgsel E-2962/03 (1) oplyser Kommissionen, at Fællesskabets økonomiske støtteprogram for Tyrkiet ikke giver mulighed for at yde støtte til konservering og restauration af religiøse og kulturelle kunstværker som dem, der befinder sig i Ajia Sofia.

Disse kulturskatte, som hovedsagelig stammer fra den byzantinske tradition, ligger hen i glemsel og får lov at forfalde i kirkens kældre, og afsløringen af denne kendsgerning har fremkaldt store følelsesmæssige reaktioner i den tyrkiske offentlighed. Desuden er Kultur 2000-programmet blevet forlænget med to år efter 5. maj 2003 og giver mulighed for kultursamarbejde med tredjelande, som ikke deltager i programmet, såsom Tyrkiet, eftersom det rummer mulighed for at finansiere projekter, der udføres i et tredjeland og koncentrerer sig om kulturarv, der er fælles for de lande, der deltager i projektet. Kommissionen bedes på denne baggrund oplyse følgende: Kan Kommissionen bekræfte, at et projekt af en sådan karakter, der forelægges af en medlemsstat, kan komme i betragtning for støtte? Hvad er fristen for forelæggelse af forslag med henblik herpå? Agter Kommissionen at informere og tilskynde de tyrkiske myndigheder til at udnytte de muligheder, som Kultur 2000-programmet giver for at redde og bevare de ovennævnte kulturskatte?

Svar afgivet på Kommissionens vegne af Viviane Reding

(5. marts 2004)

Kommissionen ønsker at henlede det ærede parlamentsmedlems opmærksomhed på, at lovgivningsproceduren vedrørende forlængelsen af kulturprogrammet 2000 (2) endnu ikke er afsluttet. Kommissionen er derfor ikke i øjeblikket i stand til at give præcise oplysninger om retningslinjerne for indkaldelse af forslag til projekter, som skal gennemføres i 2005.

I forbindelse med de nuværende procedurer er det vigtigt at bemærke, at projekter, som støttes i forbindelse med aktionen »årlige samarbejdsprojekter i tredjelande«, skal gennemføres i et land, som ikke deltager i programmet, for at være støtteberettigede, og der skal være et samarbejde mellem mindst fire organisationer (en projektleder, to medarrangører og en tilknyttet partner). Blandt disse fire organisationer skal der være tre kulturinstitutioner fra tre af de lande, der deltager i programmet, samt en kulturinstitution fra det pågældende tredjeland.

Hvad angår de fremtidige indkaldelser af forslag, afhænger datoen for offentliggørelsen i vid udstrækning af de frister, som fastlægges i lovgivningsproceduren for godkendelse af programmets forlængelse, og herefter af fristerne for Forvaltningsudvalgets godkendelse af indkaldelsen af forslag.

Kommissionen vil i overensstemmelse med de gældende bestemmelser offentliggøre oplysninger om indkaldelse af forslag, bl.a. gennem offentliggørelse i Den Europæiske Unions Tidende og på webstedet for Kultur 2000: (http://europa.eu.int/comm/culture/eac/index_en.html).

(1) Se side 771.

(2) KOM(2004) 79 endelig udg.
DA Den Europæiske Unions Tidende CE 88/528

(2004/C 88 E/0541)

SKRIFTLIG FORESPØRGSEL E-0747/04

af José García-Margallo y Marfil (PPE-DE) til Kommissionen

(11. marts 2004)

Om: Beskyttelsesklausul for import af satsumas

I november 2003 indførte EU en midlertidig beskyttelsesklausul for at begrænse importen af konserverede mandariner fra tredjelande, især Kina, efter at have konstateret en kraftig stigning i importen i de seneste år, der forvolder stor skade på Fællesskabets produktion.

Den Europæiske Union indførte et kontingent på 11 389 ton for konserves fra Kina og på 906 ton for import fra øvrige lande.

Udover disse mængder skal der ved eksport til Fællesmarkedet betales en ekstra toldafgift, som har vist sig at være utilstrækkelig, for forsendelserne ligger allerede langt over de fastsatte kontingenter. Beskyttelsesklausulen udløber desuden den 10. april i år.

Agter Europa- Kommissionen at forlænge klausulen ud over nævnte dato og indføre de nødvendige tilpasninger, så det bliver en effektiv mekanisme til beskyttelse af Fællesmarkedet?

Svar afgivet på Kommissionens vegne af Pascal Lamy

(21. april 2004)

Efter at have hørt medlemsstaterne vedtog Kommissionen den 7. april 2004 et forslag om endelige beskyttelsesforanstaltninger vedrørende import af konserverede satsumas til Fællesskabet. De midlertidige beskyttelsesforanstaltninger ophører den 10. april 2004, og for at undgå en afbrydelse i den beskyttelse, der ydes fællesskabsproducenterne, træder de endelige foranstaltninger i kraft den 11. april 2004 og gælder indtil den 8. november 2007, hvilket giver fællesskabsindustrien den nødvendige tid til en strukturomlægning.

På grund af det fortsat høje importniveau i de sidste måneder af 2003 og importørernes lageropbygning før de midlertidige foranstaltninger samt desuden valutasvingningerne er afgifterne (301 EUR/ton) ifølge de endelige foranstaltninger væsentlig højere, end de var ifølge de midlertidige (155 EUR/ton).
DA Den Europæiske Unions Tidende CE 84/582

(2004/C 84 E/0659)

SKRIFTLIG FORESPØRGSEL E-0402/04

af Concepció Ferrer (PPE-DE) til Kommissionen

(16. februar 2004)

Om: Tværnationalt hospital i La Cerdanya

For nyligt har de catalanske og de franske sundhedsmyndigheder fra programmet Interreg modtaget økonomisk støtte til at undersøge bæredygtighed og udgifter i forbindelse med opførelsen af et tværnationalt hospital i Puigcerdá, i grænsedalen La Cerdanya mellem Spanien og Frankrig.

Kan Kommissionen informere om, hvor langt man er nået i sagen med hensyn til muligheden for at opføre dette hospital som, hvis det blev opført, ville bidrage til at understrege ideen om en europæisk identitet og forbedre omsorgs- og sundhedskvaliteten for borgerne i området?

Svar afgivet på Kommissionens vegne af Michel Barnier

(30. marts 2004)

Kommissionen kan over for det ærede medlem bekræfte, at der under Interreg III A-programmet »Spanien-Frankrig« er blevet tildelt et beløb på 45 000 EUR fra Den Europæiske Fond for Regionaludvikling (EFRU) til gennemførelse af en undersøgelse af bæredygtigheden i forbindelse med oprettelsen af et tværnationalt hospital i La Cerdanya. Denne undersøgelse, som regionalrådet for Languedoc-Roussillon (ansvarshavende) og »La Generalitat de Catalunya« står for, vil blive afsluttet i nær fremtid.

I øjeblikket afventer Kommissionen resultaterne af denne undersøgelse, men er i princippet tilhænger af samfinansieringer af denne type, som kan få en reel gunstig indvirkning på livskvaliteten for befolkningerne i grænseområder. Det pågældende projekt udgør et virkeligt incitament til at sammenlægge ressourcer og infrastrukturer på sundhedsområdet til gavn for hele det omkringliggende områdes befolkning.